**Tartalom**

ELŐSZÓ

Vizi Balázs: Kétoldalú szerződések és a kisebbségek védelme a nemzetközi jogban

1. Bevezetés – történelmi háttér
2. Emberi jogok egyetemes védelme, kétoldalú kisebbségvédelem a második világháború után
3. A kisebbségek multilaterális és bilaterális védelmének rendszere 1990 után
4. Anyaállami felelősség és bilaterális kapcsolatok
5. A kisebbségvédelmi rendelkezéseket tartalmazó kétoldalú szerződések jellegzetességei
6. Kétoldalú kisebbségvédelmi szerződések
7. Együttműködési megállapodások a kisebbségek védelme érdekében
8. A kétoldalú szerződések végrehajtása és annak ellenőrzése
9. A kétoldalú szerződések helye a nemzetközi kisebbségvédelemben – konklúzió helyett

Tóth Norbert: Kétoldalú szerződésekben ismétlődő szabályok, mint a nem kétoldalú szokásjogi norma azonosításának lehetséges bizonyítékai – különös figyelemmel a kétoldalú kisebbségvédelmi szerződésekre

1. Bevezetés – a vezérfonal meghatározása
2. Nemzetközi szerződések mint a nemzetközi szokásjogi norma létének tanúsítói, illetve kialakulásuk elősegítői
3. A kétoldalú szerződések és a nemzetközi szokásjog viszonya
4. Tanulságok a kétoldalú kisebbségvédelmi szerződésekre vonatkozóan – összegzés helyett

Nagy Noémi: A kelet-közép-európai államok által kötött kétoldalú kisebbségi szerződések a Nyelvi Karta és a Keretegyezmény monitoringja tükrében: látszateszközök vagy valódi elköteleződés?

1. A kétoldalú szerződések szerepe a kisebbségvédelem többszintű rendszerében
2. A kétoldalú kisebbségvédelmi szerződések és a kisebbségi vegyes bizottságok megjelenése az országjelentésekben
3. A monitoringbizottságok értékelési gyakorlata
4. A Keretegyezmény és a Karta monitoringjának tanulságai

Szabó Tamás: A román–magyar alapszerződés megkötése és az RMDSZ szerepe

1. Bevezetés
2. Alapszerződések: a normatív elvárásoktól a csatlakozási feltételekig
3. Az RMDSZ szerepe a magyar‒román alapszerződés megkötésében
4. Összegzés – mit nyertünk?

Kántor Zoltán – Pászkán Zsolt: A magyar–román alapszerződés gyakorlatában tapasztalható anomáliák

1. Az alapszerződés értelmezésének és alkalmazásának nehézségei
2. A magyar-román kisebbségi kormányközi vegyesbizottság
3. Nemzetépítés, kisebbségvédelem és államközi kapcsolatok
4. A romániai magyarság helyzete és a román nemzetépítés politikája
5. Záró megjegyzések

VargaCsilla:A magyar–szlovák alapszerződés gyakorlata: a kisebbségi vegyes bizottság munkája

1. Bevezetés – a honos állami felelősség kérdése
2. A magyar–szlovák alapszerződés
3. A magyar–szlovák KVB résztvevői és működése
4. A KVB ülései, mérföldkövei és elért eredményei
5. A bizottsági munka értékelése, a KVB és a kisebbségi részvétel hatékonysága
6. Összegzés – az államok hozzáállása

Korhecz Tamás: A szerb–magyar kisebbségvédelmi egyezmény gyakorlata

1. Bevezető – a kétoldalú kisebbségvédelem potenciálja
2. A kétoldalú szerb–magyar kisebbségvédelmi egyezmény rövid ismertetése
3. A kétoldalú kisebbségvédelmi egyezmény végrehajtása, különös tekintettel a kormányközi kisebbségi vegyes bizottság tevékenységére
4. Záró gondolatok

Fedinec Csilla: A magyar–ukrán alapszerződés: merre visz a gyalogút?

1. Bevezetés – szerződéstípusok
2. Nemzetiségek az érintett országokban
3. Magyarország külpolitikai orientációja 1990–1991-ben
4. A magyar–ukrán alapszerződés létrejötte
5. Az alapszerződés körüli viták
6. Az alapszerződés magyar és ukrán változatának összehasonlítása
7. Ukrajna egyéb alapszerződései
8. A magyar–ukrán kisebbségi vegyes bizottság
9. Az ukrán–szlovák és az ukrán–román kisebbségi vegyes bizottságok
10. Összegzés – széna vagy szalma?

**SZERZŐDÉSEK**

Szerződés a jószomszédság és az együttműködés alapjairól a Magyar Köztársaság és Ukrajna között (1991)

Nyilatkozat a Magyar Köztársaság és az Ukrán Szovjet Szocialista Köztársaság együttműködésének elveiről a nemzeti kisebbségek jogainak biztosítása területén (1991)

Barátsági és együttműködési Szerződés a Magyar Köztársaság és a Szlovén Köztársaság között (1992)

Egyezmény a Magyar Köztársaságban élő szlovén nemzeti kisebbség és a Szlovén Köztársaságban élő magyar nemzeti közösség különjogainak biztosításáról (1992)

Szerződés a Magyar Köztársaság és a Horvát Köztársaság között a baráti kapcsolatokról és együttműködésről (1992)

Egyezmény a Magyar Köztársaság és a Horvát Köztársaság között a Magyar Köztársaságban élő horvát kisebbség és a Horvát Köztársaságban élő magyar kisebbség jogainak védelméről (1995)

Szerződés a Magyar Köztársaság és a Szlovák Köztársaság között a jószomszédi kapcsolatokról és a baráti együttműködésről (1995)

Szerződés a Magyar Köztársaság és Románia között a megértésről, az együttműködésről és a jószomszédságról (1996)

Egyezmény a Magyar Köztársaság és Szerbia és Montenegró között a Magyar Köztársaságban élő szerb kisebbség és a Szerbia és Montenegróban élő magyar kisebbség jogainak védelméről (2003)

**ELŐSZÓ**

1990 után Magyarország – Ausztria kivételével – mindegyik szomszédjával kötött olyan kétoldalú szerződést, amely a kisebbségek jogait érintette. Ezek a szerződések jól illeszkedtek a többszintű európai kisebbségvédelmi rendszer kialakulásának folyamatába. A demokratikus átalakulás, az etnikai törésvonalak felszínre kerülése, az új nemzetállami ambíciók közvetlenül érintették a közép-európai kisebbségeket, így a szomszédos országokban élő magyar közösségeket is. Sokan azt várták, hogy az Európa Tanácsban, az Európai Biztonsági és Együttműködési Szervezetben elfogadott kisebbségvédelmi standardokat jól kiegészíthetik a bilaterális megállapodások, amelyeket olyan államok kötnek egymással, amelyek területén a másik állam domináns nemzeti/etnikai többségéhez tartozó kisebbségi csoport él. A kölcsönös érdekek alapján úgy tűnt, nemcsak a konfliktusok veszélyeit lehet így elhárítani, hanem a kisebbségek identitásának megőrzését is hatékonyan segíthetik az államok. Azonban a nemzeti homogenizációs törekvések, a nemzetépítéssel szembeni társadalmi elvárások és a történelmi beidegződések a szerződéskötéseket is befolyásolták. Megvan-e a bizalom és a közös szándék az államok részéről, hogy valóban támogassák a területükön élő kisebbségi közösségeket identitásuk megőrzésében? Milyen kisebbségi jogok jelenjenek meg a szerződésekben? Milyen garanciákkal lehet az esetleges bújtatott területi követeléseket, konfliktusokat elkerülni?

Ezek a viták a Magyarországot érintő szerződéseket sem kerülték el. Amikor a magyar kormány az Országgyűlés elé benyújtotta az 1991-ben Ukrajnával megkötött alapszerződést – az első kétoldalú kisebbségvédelmi nyilatkozattal együtt –, rendkívül heves politikai vita robbant ki arról, hogy Magyarország lemondhat-e örökre a határrevízióról és vajon megfelelően javít-e majd a szerződés a kárpátaljai magyarság helyzetén. 1995–1996-ban késhegyig menő belpolitikai viták és számtalan diplomáciai csavar jellemezte a magyar–szlovák és a magyar–román alapszerződések megkötését is. Nem csoda, hogy önmagában a szerződések megszületését – különösen európai integrációs törekvéseik tükrében – az aláíró kormányok éppúgy sikernek könyvelték el, mint a tágabb nemzetközi közösség.

Azonban a szerződések hatálybalépése után az már kevesebb figyelmet kapott, hogy a szerződésekben foglaltak érvényesülnek-e, milyen hatást gyakorolnak a kisebbségek életére. 2016-ban a Nemzeti Kutatási, Fejlesztési és Innovációs Hivatal támogatásával elindult kutatás ezekre a kérdésekre próbált választ keresni, mérlegre téve a kétoldalú szerződések megkötése óta eltelt negyedszázad tanulságait. Kötetünk nagy részben ennek a kutatásnak az eredményeit foglalja össze a nemzetközi jogi tanulmányok mellett, a magyar–román, a magyar–szlovák, a magyar–szerb és a magyar–ukrán szerződésekről szóló esettanulmányokban. (A téma iránt érdeklődő olvasónak ajánljuk még a kutatás egyéb publikációit, amelyek a Társadalomtudományi Kutatóközpont Kisebbségkutató Intézetének honlapján érhetők el: https://kisebbsegkutato.tk.hu/ketoldalu-szerzodeses-kapcsolatok-es-kisebbsegvedelem)

Természetesen az olvasónak hiányérzete lehet, amiért sem a szlovén–magyar, sem a horvát–magyar alapszerződések és kisebbségi szerződések elemzése nem kapott helyet ebben a könyvben. Az előbbit mentheti, hogy 2019-ben a ljubljanai Etnikai Tanulmányok Intézetével közösen külön tanulmánykötetet szenteltünk a témának (*Bilaterális kisebbségvédelem. A magyar–szlovén kisebbségvédelmi egyezmény háttere és gyakorlata*. Budapest, L’Harmattan, 2019). Ám a magyar–horvát szerződésekről szóló tanulmány kimaradásának egyszerű prózai oka, hogy a megírásához szükséges horvátországi forrásgyűjtésre 2020-ban a COVID-19 járvány miatt nem kerülhetett sor.

A jelen kötet szerkesztője köszönettel tartozik Pákozdi Csabának, a tanulmányok szakmai lektorálásáért és Fedinec Csillának a szerkesztés során nyújtott segítségéért.

A kisebbségeket érintő államközi viták ma is rendszeresek. Tudhatjuk, hogy térségünk államaiban a „nemzet” és a „nemzetépítés” újraértelmezése iránti igény időről-időre felerősödik és ez a többség–kisebbség viszonyát is döntően befolyásolja. Elég csak a szlovákiai államnyelvtörvény történetére, vagy az elmúlt években az ukrajnai kisebbségi nyelvhasználat korlátozása körüli vitákra gondolnunk. Joggal merül fel a külső szemlélőben, volt-e egyáltalán hatása a kisebbségek helyzetére a kétoldalú szerződéseknek, segíthetnek-e a szerződéses mechanizmusok a viták rendezésében. Azzal a reménnyel nyújtjuk át e kötetet az olvasónak, hogy benne ezekre a kérdésekre is választ talál.

 *A szerkesztő*